REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/158-16

20. septembar 2016. godine

B e o g r a d

ZAPISNIK

DRUGE SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 25. JULA 2016. GODINE

 Sednica je počela u 11 časova i 10 minuta.

 Sednicom je predsedavala Snežana B. Petrović, predsednik Odbora.

 Pored predsednika, sednici su prisustvovali članovi Odbora: Aleksandra Tomić, Dragomir Karić, Radmilo Kostić, Jelena Mijatović, Zoran Bojanić, Snežana R. Petrović, Ivan Manojlović, Tomislav Ljubenović, Branislav Mihajlović, Dejan Nikolić,Gorica Gajić i Vojislav Vujić.

 Sednici su prisustvovali zamenici članova Odbora: Blaža Knežević (zamenik člana Odbora Dragomira Karića) i Snežana Paunović (zamenik člana Odbora Novice Tončeva).

 Sednici nisu prisustvovali članovi Odbora: Novica Tončev, Vladimir Marinković, Ivan Kostić i Zdravko Stanković.

 Sednici su, na poziv predsednika, prisustvovali Ljubo Maćić, predsednik Saveta, Ljiljana Hadžibabić, Predrag Makar, Goran Petković i Dejan Stojanović, članovi Saveta Agencije za energetiku Republike Srbije.

 Na predlog predsednika, Odbor je većinom glasova utvrdio sledeći

D n e v n i r e d

 1. Razmatranje Izvešaja o radu Agencije za energetiku za 2015. godinu (broj 02-902/16 od 30. maja 2016. godine);

 2. Konstatovanje prestanka mandata članu Saveta Komisije za zaštitu konkurencije;

 3. Razno.

 Prva tačka dnevnog reda – **Razmatranje Izvešaja o radu Agencije za energetiku za 2015. godinu**

Odbor je razmotrio Izvešaj o radu Agencije za energetiku Republike Srbije za 2015. godinu i podneo Izveštaj i Predlog zaključka Narodnoj skupštini.

 Predsednik Odbora je istakla da Savet Agencije za energetiku Republike Srbije podnosi Narodnoj skupštini najmanje jednom godišnje, do 31. maja svake godine, izveštaj o radu Agencije na osnovu člana 39. Zakona o energetici. Izveštaj o radu sadrži podatke o radu Agencije u prethodnoj godini, o njenom finansijskom poslovanju i o stanju u energetskom sektoru Republike Srbije u okviru nadležnosti Agencije.

 U uvodnim napomenama, Ljubo Maćić, predsednik Saveta Agencije za energetiku Republike Srbije je istakao da izveštaj pored elemenata propisanih Zakonom o energetici sadrži i druga bitna pitanja, u skladu sa preporukama Saveta evropskih energetskih regulatora. Potrošnja električne energije je u 2015. godini bila veća za 3,1% nego u prethodnoj godini, što je pokazatelj oživljavanja privrednih aktivnosti, nešto hladnije zime i rasta potrošnje električne energije u domaćinstvima. Potrošnja prirodnog gasa je takođe porasla za 3%. Posle nekoliko uzastopnih sniženja cene gasa, mali kupci, pre svega domaćinstva, ponovo su prihvatili gas kao gorivo i to bi mogao biti signal da se vraćaju potrošnji prirodnog gasa. Generalno, sigurnost snabdevanja električnom energijom, prirodnim gasom i naftnim derivatima je bila zadovoljavajuća. Sa takvom ocenom se slaže i Radna grupa Ministarstva rudarstva i energetike za sigurnost snabdevanja, koja se sastaje svakog meseca i razmatra sigurnost snabdevanja u Republici Srbiji. Sigurnom snabdevanju električnom energijom doprineo je mnogo bolji rad termoelektrana i povećana proizvodnja uglja nakon prošlogodišnjeg problema prouzrokovanog poplavama. Angažovanje termoelektrana je bilo veoma visoko što je veoma dobar pokazatelj. Stepen korišćenja kapaciteta u termoelektranama na ugalj je iznosio oko 70 % ukupnog mogućeg godišnjeg iskorišćenja, dok je u EU bio oko 50%, što je uticalo na smanjenje troškova u proizvodnji električne energije. Sigurnost snabdevanja prirodnoim gasom je bila zadovoljavajuća, čemu je dobrim delom doprinelo korišćenje podzemnog skladišta Banatski Dvor koje radi punim kapacitetom.

 Domaćinstva su prvi put u 2015. godini imala mogućnost da biraju snabdevače na tržištu električne energije i prirodnog gasa. Nekoliko domaćinstava je prešlo u režim neregulisanog snabdevanja, ali nije promenilo Elektroprivredu Srbije kao snabdevača. Od ukupne količine električne energije koja je prodata na tržištu, 37% je prodato na slobodnom tržištu, a ostatak domaćinstvima i malim kupcima po regulisanim cenama.

 Potrošnja gasa u domaćinstvima je mala, jer samo oko 10% domaćinstava ima gas. Industrija i toplane troše dosta gasa. Oko 85% gasa je prodato po neregulisanim cenama, odnosno po tržišnim cenama. Agencija je donela akt o uslovima za promenu snabdevača. Svaki kupac može besplatno da promeni snabdevača u roku od 21 dan, tako što se javi novom snabdevaču. Snabdevač kompletnu proceduru sprovodi u ime budućeg kupca. Od ukupno prodate količine električne energije i prirodnog gasa oko 5,5% energije je prodato u režimu promene snabdevača.

 Tokom 2015. godine učinjeni su i dodatni koraci u uslovima za otvaranje tržišta. Intenzivnije se radilo na pripremi podzakonskih akata u skladu sa novim Zakonom o energetici koji je donet krajem decembra 2014. godine. Međutim, ima dosta kašnjenja u realizaciji tih obaveza. Jedna od obaveza je razdvajanje operatora mrežnih delatnosti. U oblasti električne energije, operator distributivnog sistema u okviru EPS-a nije bio adekvatno funkcionalno razdvojen od ostalih tržišnih delatnosti ili potencijalno tržišnih delatnosti. U sektoru gasa je tek u 2016. godini podnet program za usklađivanje sa nediskriminatornim ponašanjem i Agencija je taj program usvojila u maju ove godine, što je veliki napredak koji se mora konstatovati. Restrukturiranje „Srbijagas“-a se ne sprovodi po planu i tu su date primedbe Energetske zajednice. Osnovane su nove mrežne firme „Transportgas“ i distributivno preduzeće, ali nisu počeli da funkcionišu. Izrazio je nadu da će se se to dogoditi tokom ove godine i time otkloniti nedostatak koji je bitan i za funkcionisanje tržišta.

 Početkom 2016. godine počela je da radi berza električne energije u okviru Javnog preduzeća „Elektromreža Srbije“ i to je prva berza na području stare Jugoslavije i dela područja koje obuhvata Ugovor o Energetskoj zajednici, izuzev Slovenije.

 Energetska zajednica u proteklih nekoliko godina, uz određene napretke, pokušava da organizuje regionalno tržište električne energije. Srpske institucije i Agencija aktivno učestvuju u tim aktivnostima. Za tržište je bitno da se oceni nivo koncentracije tržišta, odnosno kakvi su uslovi za snabdevanje kupaca i korisnika sistema. Nivo koncentracije se nije menjao, mogao bi biti povoljniji, ali ipak u početnim uslovima otvaranja tržišta može se reći da je to ipak zadovoljavajuće.

 Tehnički pokazatelji kvaliteta isporuke električne energije su bitno bolji nego prethodne godine, u smislu pokazatelja pouzdanosti rada mrežnih sistema (prenosne mreže i distributivne mreže). Na nivou su zemalja u regionu, ali su dosta lošiji nego što je u zemljama EU.

 U Izveštaju se prvi put obrađuju podaci o kvalitetu isporuke gasa i prve rezultate ipak treba posmatrati sa oprezom. Za gasni sektor je karakterističan nizak nivo gasifikacije, samo oko 10% domaćinstava koristi gas, što znači da taj sektor ima potencijal za rast, ali dosta zavisi od toga kakve će biti cene gasa u narednom periodu.

 Što se tiče žalbi korisnika sistema i učesnika na tržištu, broj žalbi Agenciji na postupanje energetskih subjekata je sličan kao i prethodnih godina. Svake godine po malo raste broj žalbi u sektoru električne energije, a samo jedna žalba je podneta u sektoru prirodnog gasa.

 Od ove godine Agencija bi trebalo da se više angažuje oko postupanja energetskih subjekata prema kupcima i na zaštiti prava i interesa kupaca da bi tržište funkcionisalo kako je potrebno. To su novi elementi u Zakonu o energetici, preneti iz direktiva EU i to je razlog zašto kapacitet Agencije treba povećavati u odnosu na dosadašnji.

 Od 2013. godine cene prirodnog gasa za kupce na regulisanom tržištu pokrivaju sve opravdane troškove. „Srbijagas“ i ostali snabdevači ne bi trebalo da imaju problema sa finansijskim bilansima u tom periodu. JP „Srbijagas“ ima probleme istorijskog karaktera, nasleđene iz prethodnog perioda, koje ne može samo da razreši. U sadašnjem trenutku stanje je sasvim drugačije, što se tiče nivoa regulisanja cena. Kada je u pitanju električna energija, nivo cena nije na nivou tržišnih cena i ne pokriva sve troškove koji mogu da obezbede dugoročno stabilan i održiv razvoj sistema i to je predmet diskusije između MMF-a, Ministarstva rudarstva i energetike, Vlade i Elektroprivrede Srbije. Zaštita siromašnih kupaca je jedan od ključnih elementa bitnih za dovođenje cena na tržišni nivo. Dok se to adekvatnom broju kupaca ne omogući, teško će se menjati cena dinamikom koja bi odgovarala brojkama koje pokazuju razliku između sadašnjeg nivoa cena i cena na tržištu. Regulacija cena je u nadležnosti Agencije, koja daje saglasnost na regulisane cene. Međutim, regulacija obuhvata i racionalizaciju troškova, tako da Agencija vrši pritisak na energetska preduzeća da smanjuju troškove za električnu energiju. Za distributivne sisteme karakterističan je visok nivo gubitaka u mreži, ali se prethodnih nekoliko godina smanjuje. Procenat gubitaka je 2014. godine bio 14,1%, a poslednja cena na koju je Agencija dala saglasnost, obuhvata 13,5% gubitaka. Prema planu do 2019. godine nivo gubitaka treba da se smanji na 12,1%. Neophodno je da se obezbedi da netehnički gubici brže padaju, ako svi državni organi efikasnije sarađuju u borbi protiv krađe električne energije.

 Promene u širem okruženju utiču i na uslove regulacije i cena i pristupa sistemu i svih drugih elemenata tržišta, pa se ne mogu zanemariti. Narodna skupština je decembra 2015. godine usvojila Strategiju razvoja energetike Srbije i ona je okvir za promene u energetskom sektoru. Prognozirani rast potrošnje energije je manji nego što je bio u prethodnim periodima. Kod električne energije, na primer, planiran je rast potrošnje ispod 1%, odnosno projektovan je nešto viši rast potrošnje gasa. Da li je to realno, pokazaće budućnost. Pitanje je kako će se pokrivati potrebe za električnom energijom, produženjem veka postojećih elektrana i izgradnjom novih. Izgradnja nove termoelektrane Kostolac B kapaciteta 350 megavata je najrealnija nova mogućnost. Međutim, bitna činjenica jeste obaveza porasta udela obnovljivih izvora energije sa 21% na 27% u ukupnoj potrošnji finalne energije, ne samo električne energije, koji treba da bude dostignut 2020. godine. To bi trebalo da znači novih 3,5 hiljade gigavat-sati električne energije proizvedene iz obnovljivih izvora. Ukupna finalna potrošnja je oko 27 hiljada gigavat-sati u Srbiji, što znači da to nije mali udeo. Donet je preliminarni nacionalni plan Republike Srbije za smanjenje emisija gasova, pre svega sumpornih i azotnih oksida. Prema tom planu, Srbija će do 2026. godine morati da povlači iz pogona neke stare, neefikasne objekte, na kojima ne ugradi uređaje za odsumporavanje određenom dinamikom. Ovi objekti se moraju zamenjivati drugim izvorima energije. Sukcesivno će se povlačiti iz pogona najstariji objekti, ali bitno je da se u tom periodu obezbedi adekvatno pokrivanje novom povećanom proizvodnjom iz postojećih izvora. To je obaveza svih država članica Energetske zajednice, ne samo Srbije. Dugoročno, najbitnije je imati u vidu ono što nas čeka u okviru mera za zaštitu planete, odnosno borbe protiv klimatskih promena. Srbija je pre konferencije u Parizu poslala program mera na tom planu i verovatno će se tražiti da se to poštuje. Srbija jednu trećinu proizvodnje električne enerije bazira na hidroelektranama, ali dve trećine je bazirano na lignitu. Lignit opterećuje životnu sredinu emisijama štetnih gasova. Treba prihvatati obaveze na način koji je održiv, kao što to čini Poljska. Poljska 90% električne energije proizvodi iz lignita ili kamenog uglja, i bilo bi dobro da Srbija sledi primer Poljske koja se bori za svoj status u okviru obaveza koje će EU usvojiti u okviru borbe protiv klimatskih promena. Energetska zajednica pokušava da obaveže zemlje članice da prihvate usklađivanje nivoa emisija CO2 sa pravilima koje uspostavi EU. Na sastanku Stalne grupe na visokom nivou održanom u junu 2016. godine ta obaveza je, bar za sada, odložena. Međutim, treba pažljivo pratiti da se to ne dogodi, jer je to teška mera.

 Što se tiče gasa i budućnosti, Srbija ima jedan izvor snabdevanja i jedan pravac snabdevanja. To je već bio problem u nekim situacijama i može opet biti problem. Neizvesno je kako će se razrešiti 2019. godine transport gasa kroz Ukrajinu i da li će nastupiti neke promene. Nemačka i Rusija imaju druge projekte kojim će severni deo Evrope nadoknaditi eventualni gubitak, ali južni deo Evrope, osim niza projekata pominjanih, plasiranih, promovisanih, nema ni jedan koji može da se u dogledno vreme realizuje, tako da to može biti problem i za nas. Zbog skupog tranzita kroz Mađarsku, dobro bi bilo da imamo bar još jednu interkonekciju sa nekom drugom zemljom. Kada bi imali alternativu, moguće je da bismo mogli u pregovorima sa Mađarskom postići i bolje uslove. Zato gasovod Niš-Sofija može biti dobar projekat ako uspemo da obezbedimo visok procenat bespovratnih sredstava iz EU, iako još nema gasa u značajnijoj količini.

 Agencija za energetiku nije dala saglasnosti na desetogodišnje planove razvoja mrežnim preduzećima EMS-u, „Srbijagasu“ i distribucijama. Distribucije sada nisu podnele planove, ali EMS redovno podnosi Agenciji plan za čije razmatranje Agencija nije imala kapaciteta. Odbor za finansije, republički budžet i kontrolu trošenja javnih sredstava odobrio je finansijski plan, čime su se stekli uslovi da se stanje popravi. Razvoj sistema je investiciono opterećujući za svaku zemlju, naročito energetskih koje treba uklapati u regionalni i evropski okvir. Treba biti pažljiv da ne investiramo ni ranije, ni previše u ono što nije rešenje za naše probleme. Agencija uskoro završava većinu akata potrebnih za vršenje nadzora tržišta. Prošle godine Agencija je izdala 109 novih licenci, tako da je na kraju godine ukupan broj do sada izdatih licenci bio 892, za svih 25 delatnosti. Za 2016. i 2017. godinu je karakteristično da ističu licence izdate na 10 godina, 2006. i 2007. godine. Veliki broj je energetskih subjekata će obnavljati licence, čak i velika energetska preduzeća, tako da će to biti i za Agenciju i za njih veliki posao. Uslovi su pooštreni i neće biti lako ni najvećim i najbolje opremljenim preduzećima da završe ovaj posao blagovremeno.

 Vrhovnom i Upravnom sudu za deset prethodnih godina pristigle su 54 žalbe od onih koje je Agencija odbila. Ni jedan od tih predmeta Vrhovni sud nije prihvatio. Agencija je utrošila mnogo manje sredstava nego što je bilo planirano, jer je najveći deo troškova vezan za zaposlene i zarade, dok su drugi troškovi relativno mali. Nije bilo novog zapošljavanja jer finansijski plan nije bio usvojen, pa zbog toga je i taj trošak je niži od planiranog. Na sednici Odbora za finansije, republički budžet i kontrolu trošenja javnih sredstava upućena je kritika zbog visine sredstava za zakup poslovnog prostora. Izrazio je nadu da će država omogućiti korišćenje poslovnog prostora u državnom vlasništvu, jer su troškovi zakupa od 10,95 evra po kvadratnom metru visoki.

 U diskusiji narodni poslanici su postavili pitanja, izneli mišljenja i dali sugestije i predloge. Postavili su sledeća pitanja:

- zašto proizvodnja električne energije od 2006. godine do danas stagnira i koje su karakteristike tog sistema, tehnološke, ekonomske, ekološke, društvene i socijalne;

- da li elektroprivreda napreduje, stagnira ili opada;

- zašto u izveštaju nije data slika o dostignutim standardima u unapređivanju i usmeravanju razvoja tržišta energije i prirodnog gasa, što je osnovni cilj delovanja Agencije, odnosno nije prikazana konkurentnost energetskog sistema Srbije u odnosu na energetske sisteme ostalih zemalja;

- zašto u izveštaju nije prikazan ekološki segment i dato poređenje sa ekološkim karakteristikama sistema u drugim državama;

- šta Agencija preduzima i radi na tome da se poveća količina energije proizvedene uz pomoć čistih tehnologija sa oko 33% na 75% ili do 80%, imajući u vidu da se od ove godine i u toku narednih četiri, pet godina zatvaraju tri rudnika uglja jer su nerentabilni i zato što hoćemo da imamo čistu i ekološki uređenu državu;

-ako Bugarska pravi četvrtu atomsku centralu, Rumunija sedmu, Mađarska treću, zašto Srbija ne napravi atomsku centralu;

- kakvi su ugovori potpisani sa mnogim kompanijama koje su dobile prava na izgradnju hidroelektrana na rekama i za izgradnju alternativnih izvora energije, odnosno kakvi su to investicioni dogovori koji nemaju rok, imajući u vidu da su rokovi produžavni nekoliko puta pojedinim investitorima koji nisu u stanju da u roku od tri godine ili sedam godina ispune investicioni ugovor i izgrade male hidroelektrane ili druge energetske objekte;

- da li su obe licence za proizvodnju električne energije izdate u 2015. godini vezane za proizvodnju električne energije iz obnovljivih izvora;

- da li je Agencija razmatrala predloge Gasproma o izgradnji tri elektrane na gas, u Subotici, Novom Sadu i Beogradu.

 U raspravi je istaknuto da je izveštaj sačinjen vrlo profesionalno, kvalitetno i detaljno.

 Izneto je mišljenje da je visina gubitaka električne energije u distributivnoj mreži u 2015. godini od 14,1 % izuzetno visok procenat i dat predlog da Odbor insistira da Agencija uloži više napora za smanjenje ovih gubitaka koji iznose oko 300 do 400 miliona evra godišnje. To je izuzetno velika cifra, posebno što sadrži i neovlašćeno korišćenje električne energije, koje iznosi četvrtinu ove cifre što je polovina sredstava koja se oduzimaju penzionerima. Primećeno je da je veliko učešće električne energije proizvedene na bazi uglja u ukupnoj proizvodnji, što se smatra prljavom tehnologijom zbog izuzetno velikog zagađenja ugljen-dioksidom i sumporovim oksidima. Iznet je predlog da Agencija u izveštaju više objasni kakav je položaj Srbije u odnosu na okruženje, ostale zemlje Evrope i globalno i kako promeniti strategiju i regulisati tržište da se smanji učešće proizvodnje električne energije na bazi uglja. Uvozna zavisnost od 27,9% odnosno od oko 1,5 milijardi evra je jako visoka, u poređenju sa pojedinim zemljama Evrope čiji su resursi za proizvodnju elektroenergije skromni i siromašniji od naše zemlje. Izneta je primedba da u izveštaju nije dovoljno osvetljena dimenzija ekološki nepovoljne strukture proizvodnje električne energije. Izneto je mišljenje da deo izveštaja na vrlo plastičan način oslikava tehničke detalje funkcionisanja sistema, ali je zadatak Agencije da izvrši regulaciju tog sistema u smislu njegovog razvoja, kako bi se po efikasnosti, snazi, tehničkim i ekološkim karakteristikama približio evropskim zemljama. Stavljena je primedba da se iz izveštaja ne vidi gde je Srbija i izneto mišljenje da je upoređivanje sa ostalim sistemima od ključne važnosti. Stanje na tržištu je opisano u prvom delu izveštaja, ali nije opisana konkurentnost našeg energetskog tržišta u odnosu na ostale energetske sisteme u okruženju. To je važno zbog buduće privatizacije delova tog sistema. U organizaciji rada Agencije trebalo bi da postoji i da bude dominantan sektor za unapređenje i usmeravanje razvoja tržišta. Kada je reč o iznosu zakupa poslovnog prostora od oko 250 evra po radniku mesečno za 20 kvadrata iznajmljenog prostora, izneto je mišljenje da je to previše i da se novac ne kontroliše na pravi način. Umesto prijema novih radnika, predloženo je da Agencija angažuje kvalitetne radnike koji su višak u energetskom sektoru.

 Što se tiče povećanja broja zaposlenih, izneto je mišljenje da, ako Savet Agencije za energetiku smatra da će to da popravi ekonomsku situaciju i da donese Srbiji veću energetsku efikasnost, treba zapošljavati ljude, a zakon ne sprečava primanje novih radnika na ugovor od tri ili šest meseci koji može da se obnavlja.

 Izneto je da se na sednici Odbora za finansije, republički budžet i kontrolu trošenja javnih sredstava raspravljalo o finansijskom izveštaju i finansijskom planu Agencije za energetiku, a Odbor za privredu, regionalni razvoj, trgovinu, turizam i energetiku je nadležan za razmatranje izveštaja o radu Agencije. Za razmatranje sistematizacije radnih mesta nadležan je Odbor za administrativno- budžetska i mandatno-imunitetska pitanja. Istaknuto je da je potrebno pročitati sva tri izveštaja da bi se stekla potpuna slika funkcionisanja Agencije. Kada su u pitanju tehnički elementi Izveštaja, oni su dati u međunarodno prihvaćenoj i tačno utvrđenoj formi, koja pokazuje da to rade stručni ljudi u Agenciji za energetiku. Najveći problem Agencije je kako da zadrži ljude od struke koji su stekli iskustvo u toku nekoliko godina rada u Agenciji i u čiju edukaciju je dosta uloženo. Zaposleni u javnom sektoru ne podležu odredbama Zakona Agenciji za borbu protiv korupcije u pogledu sukoba interesa i mogu da prelaze iz institucije u instituciju dok funkcioneri, oni koji su postavljena ili izabrana lica podležu tom zakonu. Agenciji za energetiku preti opasnost da ostane bez kadrova. Zbog toga je jako važno da Odbor odgovorno raspravlja o novom zapošljavanju i o ljudima koji odlaze. Kada je reč o temama iz oblasti energetike, u prošlom sazivu Narodne skupštine obrazovan je Parlamentarni forum za energetsku politiku Srbije. Članovi su bili predsednici Odbora za zaštitu životne sredine, Odbora za poljoprivredu šumarstvo i vodoprivredu i Odbora za finansije, rešublički budžet i kontrolu trošenja javnih sredstava, kao i poslanici koji su uglavnom tehničke struke. Jedna debata je bila posvećena Strategiji razvoja energetike Republike Srbije do 2025. godine sa projekcijama razvoja do 2030. godine. Forum je usvojio primedbe svih relevantnih subjekata, univerziteta, stručnih udruženja, i nevladinog sektora, kao i predstavnika ministarstava. Gubici u distributivnim mrežama su značajno smanjeni organizovanom akcijom EPS, kontrolom i inspekcijama, ali tema medijima nije bila posebno interesantna. Zaključak jednog sastanka Ekonomskog kokusa sa predstavnicima „Dženeral elektrika“ je bio da bi se rudnici u Srbiji ugasili, ako bi se odmah ispunili svi visoki ekološki standardi. Ekološke standarde treba uvoditi postepeno, korak po korak, realizacijom projekata odsumporavanja u termoelektranama Kolubara B i Nikola Tesla B i otvaranjem nove faze projekata kojima se uvodi tzv. zeleno rudarstvo. To je težak i dug proces s obzirom na našu ekonomiju, ali je pitanje oko koga treba svi da se slože. Odbor će, po isteku mandata sadašnjeg Saveta Agencije za energetiku, učestvovati u izboru novog Saveta Agencije i na taj način uticati na njen rad. Istaknuto je da Srbija treba bude zemlja čistih tehnologija i da poveća učešće obnovljivih izvora energije. Za ozbiljan rast učešća energije iz obnovljivih izvora potrebna su i sredstva iz budžeta za garancije za realizaciju te vrste projekata, ali će država moći da podrži ovaj proces tek kad rekonstruiše finansije. Pored finansijskih, potrebni su i značajni stručni kapaciteti, pa će biti neophodno i da se zakonski uredi oblast inženjerstva u Srbiji, kako bi se objedinile sve tehničke struke na jednom mestu i omogućio pun doprinos naših stručnih ljudi razvoju energetskog sektora.

 Izneto je mišljenje da, imajući u vidu stanje privrede i budžeta, ne treba podsticati nova zapošljavanja na račun životne sredine ili štetnih uticaja na životnu sredinu i da u tom pogledu treba slediti primer EU koja podstiče otvaranje zelenih radnih mesta. U tom smislu, deo izveštaja o obnovljivim izvorima energije nije dovoljno dobro opisan, iako su Zakonom o energetici i regulativom rada Agenciji date nadležnosti. Iznet je predlog da Agencija u sledećem izveštaju više prostora posveti stanju u proizvodnji energije iz obnovljivih izvora. Imajući u vidu da je jedna od nadležnosti Agencije i davanje saglasnosti i nadzor nad operatorima sistema, izneto je mišljenje da i ukoliko nije bilo nikakvih saglasnosti, to je trebalo navesti u izveštaju. Sam nadzor podrazumeva i izveštaje, a nema podataka o tome da li je bilo nadzora, koji bi trebalo da budu sastavni deo Izveštaja o radu Agencije za energetiku u delu koji se odnosi na obnovljive izvore energije.

 Izneto je mišljenje da diskusije treba da služe tome da se približe i usaglase stavovi i donesu najbolje odluke i iznet predlog da se izveštaj vrati i doradi u skladu sa iznetim primedbama, a naročito da se detaljno obradi deo koji se odnosi na doprinos Agencije unapređenju funkcionisanja mreža i unapređenju funkcionisanja tržišta.

 Povodim postavljenih pitanja, iznetih predloga, primedbi i sugestija, Ljubo Maćić je objasnio da Agencija za energetiku, u skladu sa zakonom, ima ograničene nadležnosti koje ne obuhvataju vođenje energetske politike, koje je u nadležnosti Vlade, pa i Narodne skupštine kroz usvajanje Strategije o razvoju energetike. Osnovna nadležnost Agencije je vezana za funkcionisanje mreža i uslova za funkcionisanje tržišta. Što se tiče mreža, Agencija reguliše uslove njihovog korišćenja, odnosno obezbeđuje ravnopravan pristup mrežama za sve učesnike na tržištu. Korpus pitanja vezanih za cene korišćenja mreža je u potpunosti u nadležnosti Agencije i uključuje i obnovljive izvore energije. Agencija daje licence za elektrane koje su preko jednog megavata. Garancija porekla još nije bila tema, jer se ništa po tom pitanju nije događalo, pa nije ni moglo doći do Agencije, a kada bude, Agencija će to i uraditi. Broj licenciranih subjekata u oblasti obnovljivih izvora energije se povećava i Agencija uskoro izdaje licencu koja će imati skoro 10 megavata, što je najveći pojedinačni objekat te vrste. Još neki projekti se pripremaju, tako da taj broj raste. U narednom periodu do 2020. godine, Agencija će u izveštajima detaljno obrađivati podatke u oblasti obnovljivih izvora energije i licenciranja. Što se tiče gubitaka u mreži, trend je da gubici opadaju. Agencija je tražila od energetskih preduzeća, pre svega od distribucije Elektroprivrede Srbije, da dostave dugoročni plan smanjenja gubitaka koji treba da sadrži mere koje treba preduzimati da se gubici svedu na prihvatljiv nivo u nekom razumnom roku i sa merama koje se mogu sprovesti i taj plan su oni uradili. Agencija sada traži da se taj plan aktuelizuje i detaljnije prilagodi sadašnjim uslovima. Nije dobro što jedna od važnih mera koja je navedena u tom planu, nabavka nove merne opreme, ide sporo, a ona je važan segment, odnosno komponenta koja možda može da utiče na smanjenje gubitaka, a pored onog što treba uraditi u segmentu koji se tiče krađe električne energije. Gubici su pre 1990. godine bili na nivou od oko 8%, ali gubici zavise i od strukture potrošnje. Oko 50% električne energije se troši u domaćinstvima i još neki procenat na niskom naponu. Električna energija od elektrana do niskonaponske mreže prolazi transformatore, vodove i ostale uređaje i gubici u takvim uslovima su mnogo veći zbog većeg opterećenja, nego u EU gde je učešće potrošnje domaćinstva manje od 30%. Ipak, ovako visok procenat gubitaka treba smanjivati. Zajedno sa elektroprivredom, na tome se moraju angažovati i drugi organi i da se izriču kazne za krađu struje koja je krivično delo. Agencija distributivnom preduzeću ne odobrava procenat gubitaka veći od predviđenog planom na koji je dala saglasnost. U tekućoj ceni električne energije uračunato je 13,5% gubitaka u distributivnoj mreži. Ako ostvare manje, oni će imati bonus od toga. U suprotnom, smanjiće im se profit, odnosno biće im na raspolaganju manje sredstava, ali kupci električne energije neće taj gubitak osetiti na svojim računima. Nije malo smanjenje gubitaka sa 14,1% na 13,5% za jednu godinu. Dok je procenat učešća potrošnje na niskom naponu na postojećem novou, ne možemo očekivati da će gubici da padnu ispod 10%. Što se tiče udela uglja u proizvodnji električne energije, to je deo energetske politike. Agencija u oviru svojih nadležnosti nema mogućnosti da deluje na uslove i smerove razvoja elektroprivrede i energetskog sektora u celini u tom domenu, pošto je proizvodnja električne energije još zakonom iz 2011. godine određena kao tržišna delatnost za koju nema regulacije. Elektroprivreda Srbije ne dostavlja Agenciji bilanse proizvodnje uglja, ni proizvodnje električne energije u termoelektranama i hidroelektranama, jer to nije predmet regulacije. Uloga Agencije je da se napravi tržište električne energije u Srbiji i u regionu, da Elektroprivreda Srbije ne bi mogla da svoje visoke troškove proizvodnje prenosi na kupce, nego da kupci preko slobodne trgovine električnom energijom mogu da imaju mogućnost da nabave električnu energiju kod koga im je povoljnije, čime se stvara pritisak na Elektroprivredu da smanji troškove. Elektroprivreda mora voditi računa, ne samo o tome šta se događa danas, već i koliki će biti troškovi u elektrani u koju ugradi uređaje za odsumporavanje. Ako uređaje za odsumporavanje ugradi u elektranu koja može da radi još pet godina, to sigurno ne može biti ekonomski opravdano i EPS to neće činiti ako bude bio u riziku da ne može da plasira svoju električnu energiju. Ako je na vidiku da će, na primer, trošak emisije CO2 biti 30 evra po toni, za šta se zalažu Francuska i Velika Britanija, poskupeće za tri centa kilovat sat proizveden iz kolubarskog ili kostolačkog lignita, a toliko proizvodnja sada dobija za svoj plasman električne energije iz naših elektrana. Ako sada pravimo elektranu za narednih 50 godina, mora da se predvidi u kakvom će okruženju i na kakvom tržištu raditi i moraju se ukalkulisati i budući troškovi. Tu je i odgovor u vezi mogućnosti izgradnje nuklearne elektrane. Vlada Velike Britanije je prihvatila da se za električnu energiju iz nuklearne elektrane „Hinkley point“, koja ima dva bloka od blizu 3000 megavata, narednih 35 godina plaća više od 15 evrocenti po kilovat satu, jer su investicije toliko visoke da ona na tržištu ne može da opstane. To, navodno, nije pomoć države, ali je Austrija tužila Evropsku komisiju što je dala saglasnost. Sada će se to drugačije rešavati zbog Bregzita. Nećemo moći u potpunosti da se pridržavamo principa da je proizvodnja električne energije tržišna delatnost, dok obnovljivi izvori energije ne postanu komercijalno sposobni da izađu na tržište i dok bude potrebno davati podsticaje za takvu proizvodnju, kao što je u Evropi i svetu. Postavlja se pitanje da li je to državna pomoć ili nije, pa se menjaju i uslovi za podsticaje. Moraćemo i mi da ih menjamo, ali sada je to dalja budućnost. Srbija se ne može odreći korišćenja uglja, ali mora vrlo pažljivo da prati promene i da sledi primer Poljske koja se žestoko bori za sebe u EU. Energetska zavisnost je bila iznad 40% dok „Gasprom“nije kupio NIS i povećao proizvodnju, a sada je oko 24%. Obnovljivi izvori mogu pomoći da se ona smanjuje, ali ne tako brzo, jer to srpski kupci energije ne mogu da plate, kao što ne mogu da plate ni u Poljskoj, ni u Nemačkoj, koja pažljivo odmerava troškove. Danas u Poljskoj ima oko 14 projekata za izgradnju novih elektrana na ugalj radi zamene postojećih ili radi povećanja proizvodnje jeftinije električne energije. U Hrvatskoj je struja dva puta skuplja. Ako smo spremni da to platimo onda možemo bez uglja. Kada je u pitanju zaštita životne sredine, Agencija nema nadležnosti u toj oblasti, ali to je obaveza koja se prati vrlo rigorozno sa strane EU. Agencija je zadužena za razvoj tržišta i za njegovu regulaciju promenama uslova pristupa mreži, pravilima o korišćenju mreža, pravilima o radu distributivnog sistema, kroz pravila o tržištu električne energije, gasa, pravila pristupa drugim sistemima, uvođenjem jednostavnog mehanizma promene snabdevača, kroz omogućavanje kupcima da dođu do podataka o svojoj potrošnji, regulacijom cena kroz tarifne sisteme, i drugim aktivnostima, kojima se tržište postepeno razvija. Žalbe se više odnose na priključke nego na uslove pristupa sistemima. Što se tiče organizacije rada Agencije u pravnom, tehničkom i ekonomskom segmentu, postojeća šema će biti zadržana sledećih nekoliko godina, jer promena zahteva više ljudi. Agencija nema mogućnost da utiče na ugovore vezane za obnovljive izvore energije. Ministarstvo rudarstva i energetike ponekad traži savetodavne, ekspertske ili konsultantske usluge od Agencije oko rešenja sadržanih u uredbama, a Agencija pomaže bez naknade. Agencija reguliše uslove priključenja na mrežu i tu se Agencija trudi da malim proizvođačima olakša uslove za priključenje na distributivnu mrežu. Uredbu o uslovima isporuke električne energije i gasa Vlada će popraviti uz pomoć Agencije. Ukoliko investitor ima interesa i mogućnosti da napravi elektranu na gas i ukoliko ima uverenje da će moći na tržištu da proda dovoljno električne energije da može da vrati ono što je uložio, on će to uraditi na svoj rizik i na svoju dobrobit. U proteklim godinama gas je bio skup, cena je išla i do 500 dolara za hiljadu kubika, a sada je za Srbiju ispod 130 dolara. Dok je gas bio skup to se nije moglo isplatiti jer je trebalo kilovat-sat plaćati osam centi, a Elektroprivreda prodaje električnu energiju po ceni od tri centa za kilovat na veleprodajnom tržištu. Sada je, sticajem okolnosti, zajedno sa padom cena gasa pala i cena električne energije na evropskim berzama iz koje bi prihod dolazio elektrani na gas, pa je opet je pitanje da li se to može vratiti. Dobre lokacije su one koje mogu imati kogeneraciju, odnosno dovoljan broj platežno sposobnih potrošača toplote u visokom broju sati i time povećati prihode iz drugog proizvoda. To bi moglo da se radi na ovaj način kao u Engleskoj, gde država otkupljuje energiju po fiksnoj ceni ili po ceni vezanoj za nabavnu cenu gasa. Ali, to je već povlašćen položaj na tržištu i to bi mnogi doveli u pitanje, a najviše kupci električne energije u Srbiji. Za kogeneraciju je to dozvoljeno i ona je deo uredbi za podsticaje, ali elektrana na gas bi trebalo da ima visok stepen korisnosti da bi se kvalifikovala za fid-in tarifu. Za jednostavnu proizvodnju električne energije iz gasa, ili iz bilo koje druge tehnologije, osim obnovljivih izvora, po sadašnjoj uredbi, proizvođač ne može da računa na fid-in tarifu.

 Agencija za energetiku se trudi da pokaže pojedinačne efekte svog delovanja na tržišne mehanizme kroz pravni okvir i mehanizme propisane zakonom i potrudiće se da te aktivnosti eksplicitnije navede u sledećem izveštaju u skladu sa iznetim sugestijama.

 U diskusiji su učestvovali Snežana B. Petrović, Branislav Mihajlović, Dragomir Karić, Aleksandra Tomić, Dejan Nikolić i Ljubo Maćić.

 Odbor je većinom glasova utvrdio Predlog zaključka povodom razmatranja Izveštaja o radu Agencije za energetiku Republike Srbije za 2015. godinu koji je podneo Narodnoj skupštini, tako da glasi:

 „Na osnovu člana 8. stav 1. Zakona o Narodnoj skupštini („Službeni glasnik RS“, broj 9/10 ) i člana 239. stav 3. Poslovnika Narodne skupštine („Službeni glasnik RS“, broj 20/12-prečišćen tekst),

 Narodna skupština Republike Srbije, na \_\_ sednici \_\_\_\_\_\_\_ zasedanja, održanoj \_\_\_\_\_2016. godine, donela je

ZAKLjUČAK

povodom razmatranja Izveštaja o radu Agencije za energetiku Republike Srbije za 2016. godinu

1. Prihvata se Izveštaj o radu Agencije za energetiku Republike Srbije za 2015. godinu.
2. Ovaj zaključak objaviti u “Službenom glasniku Republike Srbije”.

RS Broj \_\_

U Beogradu, \_\_\_\_ 2016. godine

NARODNA SKUPŠTINA

PREDSEDNIK

 Maja Gojković“

 Za izvestioca Odbora i predstavnika predlagača Predloga zaključka na sednici Narodne skupštine određena je Snežana B. Petrović, predsednik Odbora.

Druga tačka dnevnog reda – **Konstatovanje prestanka mandata članu Saveta Komisije za zaštitu konkurencije**

 U uvodnoj napomeni, predsednik Odbora je istakla da je odredbom člana 24. stav 2. Zakona o zaštiti konkurencije („Službeni glasnik RS“, br. [51/09](http://we2.cekos.com/ce/faces/index.jsp%3F%26action%3Dpropis%26file%3D06760901.html%26path%3D06760901.html%26query%3Dzakon%2Bo%2Bza--1--titi%2Bkonkurencije%26mark%3Dfalse%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D0-%40-0-%40--%40--%40-0-%40-0%26regExpZaMarkiranje%3D) i [95/13](http://we2.cekos.com/ce/faces/index.jsp%3F%26action%3Dpropis%26file%3D09810301.html%26path%3D09810301.html%26query%3Dzakon%2Bo%2Bza--1--titi%2Bkonkurencije%26mark%3Dfalse%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D0-%40-0-%40--%40--%40-0-%40-0%26regExpZaMarkiranje%3D)) propisano je da mandat predsednika Komisije i članova Saveta, prestaje istekom vremena na koje su izabrani, razrešenjem iz razloga predviđenih zakonom, nastupanjem pravnih ili činjeničnih razloga za nemogućnost obavljanja dužnosti (ostavka, ispunjenje uslova za starosnu penziju, gubitak poslovne sposobnosti, teško zdravstveno stanje koje onemogućava ostvarivanje dužnosti i sl.). Shodno članu 24. stav 3. Zakona o zaštiti konkurencije nastupanje razloga za prestanak mandata ispunjenjem uslova za starosnu penziju, konstatuje nadležni skupštinski odbor. Odlukom Narodne skupštine Republike Srbije o izboru članova Saveta Komisije za zaštitu konkurencije od 29. oktobra 2014. godine, na period od pet godina, izabrani su dr Veljko Milutinović, Mirjana Mišković-Vukašinović, Marko Obradović i Ivan Ugrin za članove Saveta Komisije za zaštitu konkurencije ("Službeni glasnik RS", broj 117/14). Predsednik Komisije dr Miloje Obradović obavestio je Odbor da Ivan Ugrin, član Saveta Komisije za zaštitu konkurencije, 18. juna 2016. godine navršava 65 godina života, čime ispunjava uslov za starosnu penziju.

 U diskusiji je postavljeno pitanje da li u svim agencijama mandat prestaje sa navršenih 65 godina života. Izneto je i da je trajanje mandata predsednika Komisije i članova Saveta Komisije za zaštitu konkurencije određeno Zakonom o zaštiti konkurencije.

 U diskusiji su učestvovali Snežana B. Petrović i Branislav Mihajlović.

 „Na osnovu člana 24. stav 2. tačka 3) i stav 3. Zakona o zaštiti konkurencije („Službeni glasnik RS“, br. [51/09](http://we2.cekos.com/ce/faces/index.jsp%3F%26action%3Dpropis%26file%3D06760901.html%26path%3D06760901.html%26query%3Dzakon%2Bo%2Bza--1--titi%2Bkonkurencije%26mark%3Dfalse%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D0-%40-0-%40--%40--%40-0-%40-0%26regExpZaMarkiranje%3D) i [95/13](http://we2.cekos.com/ce/faces/index.jsp%3F%26action%3Dpropis%26file%3D09810301.html%26path%3D09810301.html%26query%3Dzakon%2Bo%2Bza--1--titi%2Bkonkurencije%26mark%3Dfalse%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D0-%40-0-%40--%40--%40-0-%40-0%26regExpZaMarkiranje%3D)) i člana 54. Poslovnika Narodne skupštine („Službeni glasnik RS“, broj 20/12 - prečišćen tekst) , Odbor za privredu, regionalni razvoj, trgovinu, turizam i energetiku, na sednici održanoj 25. jula 2016. godine, većinom glasova je doneo

ODLUKU

O PRESTANKU MANDATA

ČLANA SAVETA KOMISIJE ZA ZAŠTITU KONKURENCIJE

1. Prestaje mandat člana Saveta Komisije za zaštitu konkurencije Ivanu Ugrinu, ispunjenjem uslova za starosnu penziju, 18. juna 2016. godine.
2. Ovu odluku dostaviti Komisiji za zaštitu konkurencije.
3. Ova odluka stupa na snagu danom donošenja.

PREDSEDNIK

Snežana B. Petrović“

 Odbor je većinom glasova konstatovao da je Ivanu Ugrinu prestao mandat člana Saveta Komisije za zaštitu konkurencije 18. juna 2016. godine, čime su se stekli uslovi za pokretanje postupka za izbor člana Saveta Komisije za zaštitu konkurencije. Na osnovu člana 23. Zakona o zaštiti konkurencije, predsednika Komisije i članove Saveta bira i razrešava Narodna skupština na predlog odbora nadležnog za poslove trgovine, odnosno Odbora za privredu, regionalni razvoj, trgovinu, turizam i energetiku. Izbor organa Komisije vrši se po javnom konkursu koji oglašava predsednik Narodne skupštine.

Treća tačka dnevnog reda – **Razno**

Narodni poslanik Branislav Mihajlovićje istakao da se svi dokumenti kucaju na kompjuterima i tražio da se obezbedi mogućnost da svi narodni poslanici koji žele dobijaju materijale u digitalnom obliku.

 Sednica je zaključena u 13,00 časova.

 Sastavni deo zapisnika čini obrađen tonski snimak sednice Odbora.

 SEKRETAR PREDSEDNIK

Dušan Lazić Snežana B. Petrović